Auditor's report — JAS, period 2018Q3 (reviewed, opinion: qualified)
Auditor firm: EY
Signing partner: ศุภชัย ปัญญาวัฒโน
Signed: 2018-11-06

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอต่อผู้ถือหุ้นของบริษัท จัสมิน อินเตอร์เนชั่นแนล จำกัด (มหาชน)

ข้าพเจ้าได้สอบทานงบแสดงฐานะการเงินรวม ณ วันที่ 30 กันยายน 2561 งบกำไรขาดทุนเบ็ดเสร็จรวม สำหรับงวดสามเดือนและเก้าเดือนสิ้นสุดวันเดียวกัน งบแสดงการเปลี่ยนแปลงส่วนของผู้ถือหุ้นรวมและ งบกระแสเงินสดรวมสำหรับงวดเก้าเดือนสิ้นสุดวันเดียวกัน และหมายเหตุประกอบงบการเงินรวมแบบย่อของบริษัท จัสมิน อินเตอร์เนชั่นแนล จำกัด (มหาชน) และบริษัทย่อย และได้สอบทานข้อมูลทางการเงินเฉพาะกิจการของบริษัท จัสมิน อินเตอร์เนชั่นแนล จำกัด (มหาชน) ด้วยเช่นกัน ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง การรายงาน ทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

ขอบเขตการสอบทาน

ยกเว้นผลกระทบซึ่งอาจจะเกิดขึ้นจากเหตุการณ์ที่กล่าวไว้ในวรรคเกณฑ์ในการให้ข้อสรุปอย่างมีเงื่อนไข ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 เรื่อง การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ การสอบทานดังกล่าวประกอบด้วย การใช้วิธีการสอบถามบุคลากร ซึ่งส่วนใหญ่เป็นผู้รับผิดชอบด้านการเงินและบัญชีและการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้นข้าพเจ้าจึงไม่ได้แสดงความเห็นต่อข้อมูลทางการเงินระหว่างกาลที่สอบทาน

เกณฑ์ในการให้ข้อสรุปอย่างมีเงื่อนไข

ก)	ตามที่กล่าวไว้ในหมายเหตุประกอบงบการเงินรวมระหว่างกาลข้อ 3 บริษัทผู้ให้สัมปทานได้ระงับการจ่าย   ชำระยอดคงค้างค่าบริการจากการให้บริการภายใต้สัญญาร่วมลงทุนระหว่างบริษัทย่อยแห่งหนึ่งกับ   บริษัทผู้ให้สัมปทานกับบริษัทย่อยดังกล่าว เนื่องจากบริษัทผู้ให้สัมปทานยังมีข้อโต้แย้งในวิธีการคำนวณอัตราส่วนแบ่งรายได้กับบริษัทย่อย บริษัทย่อยได้นำข้อโต้แย้งนี้เสนอเป็นข้อพิพาทต่อสถาบันอนุญาโตตุลาการ ปัจจุบันอยู่ระหว่างรอคำวินิจฉัยจากสถาบันอนุญาโตตุลาการ ต่อมาเมื่อวันที่ 19 สิงหาคม 2559 บริษัทผู้ให้สัมปทานยื่นคำเสนอข้อพิพาทต่อสถาบันอนุญาโตตุลาการ สำนักระงับข้อพิพาท สำนักงานศาลยุติธรรมเรียกร้องให้บริษัทย่อยคืนเงินส่วนแบ่งรายได้ที่ได้รับเกินตามสัญญาร่วมลงทุนเดียวกันนี้ พร้อมเรียก ค่าเสียโอกาสเป็นจำนวนรวมประมาณ 9,931 ล้านบาท นอกจากนี้เมื่อวันที่ 26 สิงหาคม 2559 บริษัทผู้ให้สัมปทานยังยื่นคำเสนอข้อพิพาทต่อสถาบันอนุญาโตตุลาการเรียกร้องให้บริษัทย่อยดังกล่าวและบริษัทย่อยอีกแห่งหนึ่งชำระค่าใช้จ่ายและค่าเสียหายพร้อมทั้งดอกเบี้ย และค่าเสียโอกาสในการประกอบธุรกิจจำนวนประมาณ 258 ล้านบาท ขณะนี้ข้อพิพาทดังกล่าวข้างต้นอยู่ระหว่างกระบวนพิจารณาของสถาบันอนุญาโตตุลาการ อย่างไรก็ตาม ฝ่ายบริหารและที่ปรึกษากฎหมายของบริษัทย่อยเชื่อว่าได้ปฏิบัติตามสัญญาร่วมลงทุนดังกล่าวถูกต้องและครบถ้วน ผลของคำวินิจฉัยอัตราส่วนแบ่งรายได้นี้อาจมีผลกระทบอย่างเป็นสาระสำคัญต่อยอดคงเหลือของลูกหนี้การค้า ณ วันที่ 30 กันยายน 2561 จำนวน 2,518 ล้านบาท  (31 ธันวาคม 2560: 2,518 ล้านบาท) รวมถึงค่าใช้จ่ายและค่าเสียหายที่อาจเกิดขึ้นจากเหตุการณ์ดังกล่าว   ในงบการเงินรวม และอาจมีผลกระทบอย่างเป็นสาระสำคัญต่อมูลค่าเงินลงทุนในบริษัทย่อยดังกล่าว ณ วันที่ 30 กันยายน 2561 จำนวน 1,946 ล้านบาท (31 ธันวาคม 2560: ยอดคงเหลือของลูกหนี้อื่น เงินปันผลค้างรับจากบริษัทย่อยและมูลค่าเงินลงทุนในบริษัทย่อยดังกล่าวรวมเป็นจำนวน 2,379 ล้านบาท) ในงบการเงินเฉพาะกิจการ ข้าพเจ้าไม่สามารถสอบทานและตรวจสอบเพื่อให้เป็นที่พอใจในยอดคงเหลือ ของลูกหนี้การค้า มูลค่าเงินลงทุนในบริษัทย่อย และค่าเสียหายที่อาจเกิดขึ้นจากเหตุการณ์ดังกล่าวได้ ซึ่งเหตุการณ์นี้เป็นการถูกจำกัดขอบเขตโดยสถานการณ์

ข)	ตามที่กล่าวไว้ในหมายเหตุประกอบงบการเงินรวมระหว่างกาลข้อ 17.5 เกี่ยวกับเหตุการณ์ที่ ศาลล้มละลายกลางได้อ่านคำพิพากษาของศาลฎีกาซึ่งไม่เห็นชอบด้วยแผนฟื้นฟูกิจการ และให้ยกเลิกคำสั่งให้ฟื้นฟูกิจการของศาลล้มละลายกลาง จากเหตุการณ์ดังกล่าวทำให้สิทธิเรียกร้องของเจ้าหนี้ที่มีต่อบริษัทฯในฐานะลูกหนี้กลับไปเป็นเช่นเดิมดังที่เป็นอยู่ก่อนวันที่ศาลมีคำสั่งให้ฟื้นฟูกิจการ เนื่องจาก  บริษัทฯได้ดำเนินการตามแผนฟื้นฟูกิจการมานาน โดยเฉพาะการชำระหนี้ในรูปแบบต่างๆตามแผนฟื้นฟูกิจการให้กับเจ้าหนี้เป็นที่เรียบร้อยแล้ว ที่ปรึกษากฎหมายเห็นว่า บริษัทฯจะต้องชำระหนี้ให้แก่เจ้าหนี้รายหนึ่งรายใดหรือไม่จะขึ้นอยู่กับว่ามีเจ้าหนี้มาแสดงตนและแสดงสิทธิของตนหรือไม่เท่านั้น ในเดือนสิงหาคม 2557 บริษัทบริหารสินทรัพย์และสถาบันการเงินรวมห้ารายได้ยื่นคำฟ้องต่อศาลทรัพย์สิน ทางปัญญาและการค้าระหว่างประเทศกลาง (ศาลทรัพย์สินทางปัญญาฯ) เรียกร้องให้บริษัทฯชำระเงิน เป็นจำนวนประมาณ 1,841 ล้านบาท (เงินต้นจำนวน 1,103 ล้านบาท และดอกเบี้ยจำนวน 738 ล้านบาท) บริษัทฯได้พิจารณาบันทึกประมาณการหนี้สินเมื่อมีการยื่นฟ้องต่อศาล อย่างไรก็ตามมีโจทก์สองรายที่เป็นผู้รับโอนสิทธิเรียกร้องมาจากเจ้าหนี้เดิมหลายราย ที่ปรึกษากฎหมายจึงมีความเห็นว่าน่าจะยังมี ความไม่แน่นอนว่าโจทก์ทั้งสองรายดังกล่าวจะได้รับชำระหนี้ตามจำนวนที่กล่าวอ้างในคำฟ้องหรือไม่ ดังนั้นบริษัทฯจึงบันทึกประมาณการหนี้สินเฉพาะของโจทก์สามราย (ทุนทรัพย์เป็นจำนวนรวมประมาณ 1,000 ล้านบาท ซึ่งเป็นเงินต้นจำนวน 678 ล้านบาท และดอกเบี้ยจำนวน 322 ล้านบาท) ซึ่งเป็นเจ้าหนี้รายเดิมที่มีชื่อปรากฏอยู่ในคำขอรับชำระหนี้ในการฟื้นฟูกิจการของบริษัทฯไว้เป็นจำนวนเงิน 323 ล้านบาท (เงินต้นจำนวน 260 ล้านบาท และดอกเบี้ยจำนวน 63 ล้านบาท) (31 ธันวาคม 2560: 313 ล้านบาท ซึ่งเป็นเงินต้นจำนวน 260 ล้านบาท และดอกเบี้ยจำนวน 53 ล้านบาท) ไว้ในงบการเงิน เนื่องจากมีความเป็นไปได้ค่อนข้างแน่ที่กิจการจะต้องรับผิดชอบในหนี้สินที่เกิดขึ้น โดยใช้มูลหนี้ที่โจทก์ทั้งสามรายยื่นคำฟ้องเป็นพื้นฐานหักด้วยประมาณการมูลค่าของการชำระหนี้ในรูปแบบต่างๆ ตามแผนฟื้นฟูกิจการและตามคำแนะนำของที่ปรึกษากฎหมาย

ในระหว่างงวดปัจจุบัน ศาลทรัพย์สินทางปัญญาฯได้ตัดสินคดีระหว่างบริษัทฯกับโจทก์ทั้งสามราย โดยศาลทรัพย์สินทางปัญญาฯพิพากษาให้บริษัทฯชำระหนี้คิดเป็นจำนวนเงินรวม 810 ล้านบาท (คำนวณโดยอ้างอิงอัตราแลกเปลี่ยนธนาคารแห่งประเทศไทย ณ วันที่ 30 กันยายน 2561) พร้อมดอกเบี้ยตามฟ้องจนกว่าจะชำระเสร็จสิ้น ซึ่งบริษัทฯเห็นว่าควรพิจารณาบันทึกประมาณการหนี้สินในส่วนของดอกเบี้ยเพิ่มเติม เนื่องจากมีความเป็นไปได้เพิ่มขึ้นที่บริษัทฯอาจจะมีภาระในส่วนของดอกเบี้ยที่ต้องชำระ ในอนาคตจากการตัดสินคดีความของศาลทรัพย์สินทางปัญญาฯครบทั้งสามคดี โดยบริษัทฯได้บันทึกประมาณการหนี้สินเพิ่มเติมไว้เป็นจำนวนรวม 170 ล้านบาท ในกำไรหรือขาดทุนสำหรับงวดปัจจุบัน เป็นผลให้ประมาณการหนี้สินเฉพาะของโจทก์สามรายมีจำนวนเงินรวม 493 ล้านบาท (เงินต้นจำนวน 260 ล้านบาท และดอกเบี้ยจำนวน 233 ล้านบาท) ซึ่งบริษัทฯพิจารณาแล้วว่าจำนวนดังกล่าวยังคงเพียงพอและเหมาะสมในสถานการณ์ปัจจุบัน อย่างไรก็ตามบริษัทฯได้ยื่นอุทธรณ์สำหรับคดีโจทก์สองรายต่อศาลอุทธรณ์คดีชำนัญพิเศษแล้วและอีกหนึ่งรายอยู่ระหว่างการจัดเตรียมอุทธรณ์ ผลที่สุดของคดีฟ้องร้องสำหรับคดีที่ยังไม่ถึงที่สุดยังไม่สามารถคาดการณ์ได้ในขณะนี้ ซึ่งเหตุการณ์ดังกล่าวถือเป็นการถูกจำกัดขอบเขตโดยสถานการณ์ ข้าพเจ้าไม่สามารถสอบทานและตรวจสอบเพื่อให้เป็นที่พอใจในยอดหนี้สินที่บริษัทฯต้องบันทึกเพิ่มเติมจากการยกเลิกคำสั่งให้ฟื้นฟูกิจการดังกล่าว

ค)	ตามที่กล่าวไว้ในหมายเหตุประกอบงบการเงินรวมระหว่างกาลข้อ 17.6 บริษัทย่อยแห่งหนึ่งไม่สามารถ  ส่งมอบแท็บเล็ตให้แก่คู่สัญญาซึ่งเป็นหน่วยงานราชการสองหน่วยงานได้ทันตามกำหนดเวลาในสัญญาเนื่องจากได้เกิดเหตุเพลิงไหม้โรงงานผู้ผลิตชิ้นส่วนในการผลิตแท็บเล็ต ซึ่งตามเงื่อนไขของสัญญาซื้อขายดังกล่าวหากบริษัทย่อยไม่สามารถส่งมอบแท็บเล็ตได้ตามกำหนดเวลา บริษัทย่อยจะต้องชำระค่าปรับเป็นรายวันในอัตราร้อยละ 0.2 ของราคาแท็บเล็ตที่ยังไม่ได้ส่งมอบ โดยในระหว่างปี 2557 คู่สัญญาทั้งสองของบริษัทย่อยได้มีหนังสือขอบอกเลิกสัญญาซื้อขายแท็บเล็ตมายังบริษัทย่อย และให้บริษัทย่อยชำระค่าปรับเป็นจำนวนเงินรวม 147 ล้านบาท อย่างไรก็ตามบริษัทย่อยได้มีหนังสือโต้แย้งการคิดค่าปรับดังกล่าว ฝ่ายบริหารของบริษัทย่อยได้กล่าวถึงสาเหตุของการส่งมอบล่าช้าว่าเป็นเหตุสุดวิสัยและไม่ได้เป็นเหตุ แห่งการผิดสัญญา ต่อมาหน่วยงานราชการคู่สัญญาทั้งสองแห่งได้ฟ้องร้องต่อศาลปกครองกลางให้ บริษัทย่อยชำระค่าปรับและชำระเงินตามหนังสือค้ำประกันการปฏิบัติตามสัญญาของธนาคารพร้อมดอกเบี้ยคิดเป็นทุนทรัพย์เป็นจำนวนเงินรวมประมาณ 195 ล้านบาท อย่างไรก็ตาม เนื่องจากการทำสัญญาซื้อขายแท็บเล็ตระหว่างบริษัทย่อยกับบริษัทคู่สัญญาในประเทศแห่งหนึ่ง บริษัทย่อยได้รับชำระเงิน ตามหนังสือค้ำประกันจากการไม่ปฏิบัติตามสัญญาของบริษัทคู่สัญญาดังกล่าวเป็นจำนวนเงิน 38 ล้านบาท ซึ่งบริษัทย่อยมีสิทธิทางกฎหมายที่จะยึดเงินดังกล่าวเพื่อชดเชยความเสียหายต่างๆที่บริษัทคู่สัญญาดังกล่าวก่อให้เกิดขึ้นหรือปฏิบัติผิดสัญญา บริษัทย่อยได้บันทึกจำนวนเงินที่ได้รับดังกล่าวเป็นหนี้สินในบัญชีภายใต้รายการเจ้าหนี้การค้าและเจ้าหนี้อื่นในงบแสดงฐานะการเงินรวม บริษัทย่อยจึงถือเสมือนว่าจำนวนเงินดังกล่าวเป็นสำรองค่าปรับและค่าเสียหายที่อาจเกิดขึ้นในบัญชีและคาดว่าค่าปรับและค่าเสียหายที่อาจเกิดขึ้นจะไม่เกินจำนวนดังกล่าว ในเดือนกุมภาพันธ์และเดือนพฤษภาคม 2561 ศาลปกครองกลางพิพากษาให้บริษัทย่อยชำระค่าปรับคิดเป็นจำนวนเงินรวมประมาณ 10 ล้านบาท พร้อมดอกเบี้ยร้อยละ 7.5 ต่อปี นับแต่วันถัดจากวันฟ้องจนกว่าจะชำระเสร็จสิ้น หน่วยงานราชการคู่สัญญาทั้งสองแห่งและบริษัทย่อย ได้ยื่นอุทธรณ์คดีต่อศาลปกครองสูงสุด และบริษัทย่อยได้ยื่นคำร้องขอทุเลาการบังคับคดีต่อศาลปกครองกลาง ปัจจุบันคดียังอยู่ระหว่างการพิจารณาของศาล ดังนั้นผลที่สุดของคดีฟ้องร้องและข้อพิพาทสำหรับคดีที่ยังไม่ถึงที่สุด ยังไม่สามารถคาดการณ์ได้ในขณะนี้ ฝ่ายบริหารและที่ปรึกษากฎหมายของบริษัทย่อยยังคงเชื่อว่าบริษัทย่อยจะไม่ได้รับผลเสียหายที่มีสาระสำคัญเกี่ยวกับคดีฟ้องร้องและข้อพิพาทจึงไม่ได้บันทึกสำรองเพิ่มเติมสำหรับหนี้สินที่อาจเกิดขึ้นไว้ในบัญชี ส่งผลให้ข้าพเจ้าไม่สามารถสอบทานและตรวจสอบเพื่อให้เป็นที่พอใจในสำรองค่าปรับและค่าเสียหายที่อาจเกิดขึ้นจากการไม่สามารถส่งมอบแท็บเล็ตได้ ซึ่งเหตุการณ์นี้ถือเป็นการถูกจำกัดขอบเขตโดยสถานการณ์

ข้าพเจ้าได้ตรวจสอบงบแสดงฐานะการเงินรวมของบริษัท จัสมิน อินเตอร์เนชั่นแนล จำกัด (มหาชน) และ บริษัทย่อย และงบแสดงฐานะการเงินเฉพาะกิจการของบริษัท จัสมิน อินเตอร์เนชั่นแนล จำกัด (มหาชน) ณ วันที่ 31 ธันวาคม 2560 ที่แสดงเป็นข้อมูลเปรียบเทียบ โดยแสดงความเห็นอย่างมีเงื่อนไขจากการถูกจำกัดขอบเขตโดยสถานการณ์เกี่ยวกับเหตุการณ์ที่คล้ายคลึงกับเหตุการณ์ในข้อ ก) ข้อ ข) และข้อ ค) ตามที่กล่าวในวรรคเกณฑ์ในการให้ข้อสรุปอย่างมีเงื่อนไขข้างต้น และได้ให้ข้อสังเกตเกี่ยวกับเหตุการณ์ที่คล้ายคลึงกับเหตุการณ์ในข้อ 1. และ ข้อ 2. ตามที่กล่าวไว้ในวรรคข้อมูลและเหตุการณ์ที่เน้น ตามรายงานลงวันที่ 23 กุมภาพันธ์ 2561 และข้าพเจ้าได้สอบทานงบกำไรขาดทุนเบ็ดเสร็จรวมสำหรับงวดสามเดือนและเก้าเดือนสิ้นสุดวันที่ 30 กันยายน 2560 งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวมสำหรับงวดเก้าเดือนสิ้นสุดวันเดียวกันของบริษัท จัสมิน อินเตอร์เนชั่นแนล จำกัด (มหาชน) และบริษัทย่อย และงบการเงินเฉพาะกิจการของ บริษัท จัสมิน อินเตอร์เนชั่นแนล จำกัด (มหาชน) ที่แสดงเป็นข้อมูลเปรียบเทียบ โดยให้ข้อสรุปอย่างมีเงื่อนไขจากการถูกจำกัดขอบเขตโดยสถานการณ์เกี่ยวกับเหตุการณ์ที่คล้ายคลึงกับเหตุการณ์ในข้อ ก) ข้อ ข) และข้อ ค) ตามที่กล่าวในวรรคเกณฑ์ในการให้ข้อสรุปอย่างมีเงื่อนไขข้างต้น และได้ให้ข้อสังเกตเกี่ยวกับเหตุการณ์ที่คล้ายคลึงกับเหตุการณ์ในข้อ 1. และข้อ 2. ตามที่กล่าวไว้ในวรรคข้อมูลและเหตุการณ์ที่เน้น ตามรายงาน ลงวันที่ 10 พฤศจิกายน 2560

ข้อสรุปอย่างมีเงื่อนไข

ยกเว้นผลกระทบซึ่งอาจจะเกิดขึ้นจากเหตุการณ์ตามที่กล่าวในวรรคเกณฑ์ในการให้ข้อสรุปอย่างมีเงื่อนไข ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชีฉบับที่ 34 เรื่อง การรายงานทางการเงินระหว่างกาล ในสาระสำคัญจากการสอบทานของข้าพเจ้า

ข้อมูลและเหตุการณ์ที่เน้น

ข้าพเจ้าขอให้ข้อสังเกตเหตุการณ์ดังต่อไปนี้

เหตุการณ์ต่างๆ ของบริษัทย่อยกับบริษัทที่ไม่เกี่ยวข้องกันแห่งหนึ่ง

การชำระยอดคงค้างจำนวนประมาณ 877 ล้านบาท และสัญญาให้บริการวงจรเช่า ตามที่กล่าวไว้ใน หมายเหตุประกอบงบการเงินรวมระหว่างกาลข้อ 7

คดีฟ้องร้องและข้อพิพาทต่างๆ ตามที่กล่าวไว้ในหมายเหตุประกอบงบการเงินรวมระหว่างกาลข้อ 17.7

ตามที่กล่าวไว้ในหมายเหตุประกอบงบการเงินรวมระหว่างกาลข้อ 17.4 เกี่ยวกับการส่งมอบงานล่าช้ากว่าสัญญาของบริษัทย่อยแห่งหนึ่งซึ่งมีวงเงินตามสัญญาจำนวน 31 ล้านบาทและค่าปรับล่าช้าตามสัญญาเป็นรายวันในอัตราร้อยละ 0.2 ของวงเงินตามสัญญา

ทั้งนี้ ข้าพเจ้ามิได้ให้ข้อสรุปอย่างมีเงื่อนไขต่อกรณีดังกล่าวข้างต้นแต่อย่างใด

ศุภชัย ปัญญาวัฒโน

ผู้สอบบัญชีรับอนุญาต เลขทะเบียน 3930

บริษัท สำนักงาน อีวาย จำกัด

กรุงเทพฯ: 6 พฤศจิกายน 2561

|  | บริษัท จัสมิน อินเตอร์เนชั่นแนล จำกัด (มหาชน) และบริษัทย่อย รายงานการสอบทาน และ งบการเงินรวมระหว่างกาล สำหรับงวดสามเดือนและเก้าเดือนสิ้นสุดวันที่ 30 กันยายน 2561 |